เอกสารแนบ 3

รายงานคณะกรรมการตรวจสอบประจำปี 2553

คณะกรรมการตรวจสอบได้รับการแต่งตั้งจากที่ประชุมคณะกรรมการบริษัท เมื่อวันที่ 10 สิงหาคม
2552 มีระยะเวลาการดำรงตำแหน่ง 3 ปี นับตั้งแต่วันที่ 27 สิงหาคม 2552 ถึงวันที่ 26 สิงหาคม
2555 มีขอบเขตหน้าที่และความรับผิดชอบต่อคณะกรรมการบริษัทตามที่ได้รับมอบหมาย
ภายใต้กฎหมายว่าด้วยหลักทรัพย์และตลาดหลักทรัพย์ โดยประกอบด้วยกรรมการอิสระจำนวน 3 ท่าน
มีรายนามดังนี้ :-

1.  ร.ต.ชุมพล พุ่มรุกขา ประธานกรรมการตรวจสอบ

2.  นายชรินทร์ หาญสืบสาย กรรมการตรวจสอบ

3.  นายยรรยง พวงราช กรรมการตรวจสอบ

  ในปี 2553 คณะกรรมการตรวจสอบได้จัดให้มีการประชุมตามวาระต่างๆ รวม 5 ครั้ง และ

ในปี 2554 จนถึงวันที่รายงานอีก 1 ครั้ง รวมทั้งสิ้น 6 ครั้ง
รายละเอียดการเข้าร่วมประชุมของกรรมการตรวจสอบแต่ละท่านได้มีรายงานไว้แล้วในรายงานประจำปีฉบับนี้
ในหัวข้อการกำกับดูแลกิจการที่ดี หมวดการเปิดเผยข้อมูลและความโปร่งใส
โดยถือว่ากรรมการตรวจสอบได้เข้าร่วมประชุมครบองค์ประชุมทุกครั้ง และได้ปฏิบัติภารกิจต่างๆ
ตามที่จะได้รายงานให้ทราบดังนี้

1.  การสอบทานให้บริษัทมีรายงานทางการเงินอย่างถูกต้องและเพียงพอ
    คณะกรรมการตรวจสอบได้ทำการสอบทานงบการเงินระหว่างกาล และงบการเงินประจำปี
    2553 ของบริษัทร่วมกับฝ่ายจัดการและผู้สอบบัญชี ได้มีการสอบถามและรับฟังคำชี้แจงต่างๆ
    รวมทั้งให้คำเสนอแนะและให้ข้อคิดเห็นในประเด็นต่างๆ
    ที่เกี่ยวกับรายงานทางการเงินของบริษัทอย่างเพียงพอ
    ก่อนนำเสนอคณะกรรมการบริษัทเพื่อพิจารณาอนุมัติให้เปิดเผยได้
    และได้มีการเข้าร่วมประชุมกับผู้สอบบัญชีเป็นการเฉพาะโดยไม่มีฝ่ายจัดการเข้าร่วมด้วยจำนวนหนึ่งครั้ง
    คณะกรรมการตรวจสอบเห็นว่ารายงานทางการเงินนี้
    มีความถูกต้องและเพียงพอตามที่ผู้สอบบัญชีรับรองเป็นที่เชื่อถือได้

2.  การสอบทานให้บริษัทมีระบบการควบคุมภายใน
    และระบบการตรวจสอบภายในที่มีความเหมาะสมและมีประสิทธิภาพ
    รวมทั้งพิจารณาความเป็นอิสระของหน่วยงานตรวจสอบภายใน
    คณะกรรมการตรวจสอบได้ทำงานร่วมกับผู้ตรวจสอบภายใน
    โดยดูแลสอบทานรายงานตามหลักเกณฑ์การตรวจสอบ
    ตลอดจนความเพียงพอของระบบการควบคุมภายในทุกจุด
    และได้เสนอแนะให้ปรับปรุงแก้ไขให้มีความเหมาะสมแก่สภาพการณ์เพื่อให้เกิดประสิทธิผลตามแผน
    คณะกรรมการตรวจสอบเห็นว่าบริษัทมีระบบการควบคุมภายในและระบบการตรวจสอบภายใน
    ตลอดจนบุคคลากรของหน่วยงานที่มีความเหมาะสมตามควรเป็นที่เชื่อถือได้

3.  ในด้านการสอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์ ฯลฯ
    ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท
    คณะกรรมการตรวจสอบได้มีการสอบทานข้อมูลตามที่ได้รับรายงานเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    ฯลฯ กฎระเบียบข้อกำหนด คำสั่งต่างๆ ของหน่วยงานภาครัฐ ตลอดจนกฎหมายอื่นๆ
    ที่เกี่ยวข้องกับธุรกิจของบริษัทแล้ว เห็นว่าบริษัทได้มีการปฏิบัติตามกฎหมายอย่างถูกต้องครบถ้วน

4.  ด้านการสอบทานความเหมาะสมของระบบบริหารความเสี่ยงและมาตรการรองรับความเสี่ยงที่มีนัยสำคัญ
    คณะกรรมการตรวจสอบมีหน้าที่ในการทำความเข้าใจในวิธีประเมินความเสี่ยงของกิจการที่ผู้บริหารจัดให้มีมาตรการรองรับความเสี่ยงที่มีสาระ

  สำคัญ พบว่าบริษัทมีความสามารถที่จะควบคุมบริหารความเสี่ยงที่แปรผันตามสภาพแวดล้อม
  ทั้งปัจจัยภายในและปัจจัยภายนอกตามสภาพเศรษฐกิจ กฎหมาย กฎข้อบังคับต่างๆ
  อย่างเหมาะสมและมีประสิทธิภาพเพียงพอ

5.  คณะกรรมการตรวจสอบได้พิจารณารับทราบรายงานธุรกรรมทางการค้าของบริษัทกับบริษัทที่มีความเกี่ยวโยงกัน
    หรือรายการธุรกรรมที่อาจมีความขัดแย้งทางผลประโยชน์ในแต่ละไตรมาส
    เห็นว่ารายการดังกล่าวเป็นไปอย่างสมเหตุสมผลและเป็นประโยชน์สูงสุดต่อบริษัท

6.  คณะกรรมการตรวจสอบได้พิจารณาคัดเลือกและเสนอแต่งตั้งผู้สอบบัญชีของบริษัทประจำงวดปี
    2554 ต่อคณะกรรมการบริษัทเพื่อพิจารณาขออนุมัติต่อที่ประชุมสามัญผู้ถือหุ้นประจำปี
    โดยเสนอขอแต่งตั้ง นางสาวสุพรรณี ตริยานันทกุล และ/หรือ นายณรงค์ พันตาวงษ์ และ/หรือ
    นายเติมพงษ์ โอปนพันธุ์ แห่งบริษัท สำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัท
    เนื่องจากเห็นว่าสำนักงานดังกล่าวมีประสพการณ์ในการตรวจสอบบัญชีในภาคธุรกิจต่างๆ
    เป็นที่ยอมรับได้ ประกอบกับ
    สำนักงานก็มิได้มีความสัมพันธ์ที่อาจก่อให้เกิดความขัดแย้งทางผลประโยชน์แต่อย่างใด
    โดยกำหนดค่าตอบแทนเป็นจำนวนเงินไม่เกิน 1,040,000 บาท

7.  คณะกรรมการตรวจสอบได้ปฏิบัติหน้าที่ตามขอบเขตอำนาจหน้าที่ความรับผิดชอบที่ได้รับมอบหมายจากคณะกรรมการบริษัทด้วยความเป็นอิสระ
    การแสดงความเห็นได้ยึดถือตามหลักความโปร่งใส สามารถตรวจสอบได้
    ตามแนวทางหลักการกำกับดูแลกิจการที่ดีของตลาดหลักทรัพย์แห่งประเทศไทย

  ร.ต.ชุมพล พุ่มรุกขา

ประธานคณะกรรมการตรวจสอบ